It-tiġdid tal-kuntratti kien suġġett prominenti fl-aħbarijiet relatati mal-Formula 1 fl-aħħar jiem. Dawn ma kinux biss il-kuntratti ta' bejn it-timijiet u s-sewwieqa tagħhom, imma anki bejn l-FOM u t-timijiet hekk kif riesaq il-mument tad-deċiżjoni dwar il-mod kif se ssir id-distribuzzjoni tad-dħul. Futur mal-Ferrari? Minkejja li għadu kemmxejn kmieni fl-istaġun biex jibdew jiġu diskussi t-trasferimenti tas-sewwieqa, is-suq ma kienx daqstant kwiet hekk kif hemm spekulazzjoni qawwija dwar possibbiltà li jinfetħu xi postijiet ma' timijiet prestiġjużi għall-2017. L-aktar spekulazzjoni interessanti bħalissa hija dik dwar il-futur ta' Nico Rosberg li għadu qiegħed jiġi assoċjat mal-Ferrari hekk kif jidher li Kimi Raikkonen riesaq lejn it-tmiem tal-avventura tiegħu mat-tim ta' Maranello. Dawn l-għejdut reġgħu qamu fl-aħħar jiem hekk kif is-sewwieq Ġermaniż ikkonferma li għad ma kienx hemm progress rigward in-negozjati mal-Mercedes għat-tiġdid tal-kuntratt attwali tiegħu li se jiskadi fl-aħħar ta' dan l-istaġun. Rosberg, però, sostna li huwa kalm ħafna dwar dawn in-negozjati għaliex il-Mercedes diġà għamluha ċara miegħu li jixtiequ jżommuh għal xi staġuni oħrajn. Fil-fatt, skont spekulazzjoni li dehret fil-midja t-tim Ġermaniż huwa mistenni li joffri kuntratt ta' sentejn lil Rosberg. Possibbiltà oħra għall-Ferrari jista' jkun Sergio Perez li mal-Force India qiegħed ikollu staġun pożittiv ferm. Il-Messikan ma ħebiex l-interess tiegħu li jingħaqad mat-tim Taljan. Madankollu, huma se jkollhom iħallsu għalih hekk kif il-kuntratt attwali tiegħu jidher li jorbtu mal-Force India anki fl-2017. Sena oħra Sewwieq li għandu inqas inċertezza fil-ġejjieni tiegħu huwa Carlos Sainz li din il-ġimgħa ffirma kuntratt ġdid mar-Red Bull biex ikompli jsuq mat-Toro Rosso (STR) anki fl-2017. Is-sewwieq Spanjol impressjoni ħafna fl-istaġun u nofs li għamel s'issa mal-STR fejn kellu riżultati pożittivi kkumparat ferm meta wieħed iqabbilhom ma' dawk tal-kollegi tiegħu. Differenti hija l-istorja ta' Daniil Kvyat li, wara li tilef postu mar-Red Bull, jista' jaqla daqqa ta' ħarta oħra fl-aħħar ta' dan l-istaġun hekk kif it-Toro Rosso għadhom ma kkonfermawx l-intenzjoni tagħhom li jżommuh fl-2017. Riforma tal-premji finanzjarji Kuntratt ta' xorti differenti huwa dak bejn l-FOM u t-timijiet illi jirrigwarda l-mod kif jiġu mqassmin il-premji finanzjarji fl-aħħar ta' kull staġun. Il-ftehim attwali għandu taħlita ta' varjetà ta' formoli li bihom jitqassmu l-flus. Barra il-premji li jitqassmu mat-timijiet skont il-pożizzjoni tagħhom fil-klassifika; il-Mercedes, il-Ferrari, ir-Red Bull, il-McLaren u l-Williams jingħataw bonus speċjali għaliex ikkommettew ruħhom li jibqgħu fl-isport tal-inqas sal-2020. It-tim minn Maranello huwa intitolat ukoll għal premju speċjali minħabba l-irwol ċentrali tiegħu fl-istorja tal-Formula 1 li fl-2015 kien ta' madwar €60 miljun. Minkejja li l-kuntratt attwali suppost iwassal sal-2020, Ecclestone ppropona li dan jinbidel mis-sena d-dieħla stess biex il-premji finanzjarji jitqassmu b'mod aktar ekwu mingħajr ħafna għotjiet addizzjonali li ma jkollhomx x'jaqsmu mal-prestazzjoni. Il-Brittaniku, però, esprima x-xewqa tiegħu li l-Ferrari jibqgħu jingħataw xi tip ta' premju finanzjarju minħabba l-fatt li ilhom fil-Formula 1 mill-ewwel staġun. L-urġenza biex tinbidel din is-sistema hija frott ir-realtà finanzjarja prekarja ta' bosta minn dawn it-timijiet li għandhom futur inċert minħabba n-nuqqas ta' dħul tagħhom. Madankollu, il-proposta ta' Ecclestone jkollha bżonn l-appoġġ tat-timijiet kollha biex tidħol fis-seħħ qabel l-iskadenza oriġinali. Kif wieħed jistenna, bħalissa m'hemm l-ebda indikazzjoni li t-timijiet li qegħdin igawdu mill-kuntratt attwali jridu jċedu l-premji addizzjonali li gawdew s'issa. "Never say never" L-aħħar aħbar ta' din il-ġimgħa relatat mal-kuntratti huwa kemmxejn differenti minn dawk preċedenti għaliex għandu x'jaqsam ma' persuna li ilu ftit snin 'il bogħod mill-isport. Ross Brawn huwa figura leġġendarja fil-Formula 1. Hu beda jinvolvi ruħu f'dan l-isport fl-1978 meta ngħaqad mal-Williams wara li kien għamel parti mill-proġett tal-Formula 3 tal-March Engineering. Matul is-snin tmenin huwa kompla jiffoka fuq id-disinn tal-vetturi fejn iċċaqlaq minn tim għal ieħor u anki għamel xi żmien f'kategoriji oħra. Madankollu, huwa kiseb il-fama internazzjonali fis-snin disgħin meta ngħaqad mal-Benetton u wara mal-Ferrari fejn ir-responsabbiltà prinċipali tiegħu kien it-tfassal l-istrateġija tas-sewwieqa matul it-tlielaq. Dan il-perjodu ġab miegħu diversi suċċessi kbar u eventwalment huwa kellu biżżejjed riżorsi finanzjarji biex fl-2009 jieħu kontroll tal-Honda F1, it-tim li kien ngħaqad miegħu fl-2008 bħala team principal. Dan it-tim ngħata l-isem ta' Brawn GP u kien l-ewwel wieħed fl-istorja li rnexxielu jirbaħ il-kampjonat tal-kostrutturi fl-ewwel staġun tal-eżistenza tiegħu. Fl-2010, Brawn u s-sidien l-oħra tat-tim bigħu l-maġġorparti tat-tim lill-Mercedes. L-amministratur Brittaniku żamm postu bħala team principal sal-2013 meta rtira mill-isport għal kollox. Minn dak iż-żmien 'l hawn kien hemm bosta li staqsew jekk Brawn qatt huwiex se jirritorna fl-isport hekk kif dejjem kien vag dwar jekk kienx irtira b'mod permanenti. Fl-aħħar jiem din il-mistoqsija reġgħet qamet meta f'intervista huwa sostna li wieħed qatt ma jista' jeskludi xejn fil-ħajja. Madankollu, huwa qal li jekk jirritorna ma jkunx fi rwol bħal dak li kellu fil-passat għaliex iħoss li m'għadux interessat li jiddedika ruħu għall-isport 24 siegħa kuljum. Rwol li kien assoċjat ma' Brawn fl-aħħar xhur kien dak ta' figura indipendenti li jikteb ir-regolamenti tekniċi hekk kif l-isport riesaq lejn perjodu ta' riformi kbar f'dan ir-rigward. Ipokrità? Fuq nota differenti, din il-ġimgħa Max Verstappen kellu kritika ħarxa fil-konfront ta' Lewis Hamilton fir-rigward tal-mod kif il-Brittaniku jitkellem dwar is-sigurtà. Hamilton għandu l-fama li jkollu reazzjonijiet ta' xettiċiżmu meta xi ħadd jilmenta dwar nuqqas ta' sigurtà waqt it-tlielaq. Dan ġeneralment jistona mal-opinjoni ta' bosta mis-sewwieqa li ta' spiss jitolbu bidliet biex ħajjithom ma titpoġġiex fil-periklu. Però, fl-aħħar jiem Verstappen akkuża lil Hamilton b'ipokrezija hekk kif żvela li, waqt il-laqgħa li s-sewwieqa kellhom qabel it-tellieqa ta' Baku, Rosberg kien sostna li l-Brittaniku jitkellem b'mod differenti dwar is-sigurtà mal-membri tat-tim tiegħu. Għaldaqstant, Verstappen akkuża lil Hamilton li qiegħed jipprova jidher sabiħ quddiem id-dilettanti u s-sewwieqa l-oħra imma fil-verità qed ikun ipokrità għaliex fuq livell privat huwa jesprimi l-istess dubji li jilmentaw dwarhom il-kollegi tiegħu. Estenzjoni Ċirkwit li jista' jara tibdiliet għal raġunijiet mhux marbutin mas-sigurtà huwa r-Red Bull Ring tal-Awstrija. Dan hekk kif il-kap tar-Red Bull Dietrich Mateschitz qiegħed jikkunsidra li jerġa' jintegra mill-ġdid parti mill-Osterreichring l-antik fiċ-ċirkwit attwali. Il-parti li qegħda tiġi kkunsidrata għandha tul ta' madwar 1.6km. Iż-żieda ta' din iż-żona qegħda tinħass bħala importanti hekk kif il-vetturi moderni tal-Formula 1 qegħdin fix-xifer li jagħmlu ħinijiet fuq id-dawra ta' anqas minn minuta. Barra minn hekk, din l-estenzjoni tista' tippermetti liċ-ċirkwit illi jkun ikkunsidrat għat-tlielaq tal-kategorija Endurance. Bħalissa dan il-pjan għadu fi stadju bikri, però jidher li x-xogħol infrastrutturali li hemm bżonn li jsir mhuwiex tant kumpless. Għaldaqstant, nistgħu naraw din l-estenzjoni inkluża fit-tellieqa tas-sena d-dieħla.